钦定古今图书集成/明伦汇编/官常典/第510卷 > 刘舜卿
## 钦定古今图书集成/明伦汇编/官常典/第510卷 > 刘舜卿

按《宋史》本传：“舜卿，字希元，开封人。父钧，监镇戎兵马，
庆历中，与子尧卿战死于好水。舜卿年十岁，录为供
奉官，历昌州驻泊都监，谕降泸水蛮八百人，诛其桀
骜者。知水洛城，神宗经略西边，近臣荐其能，召问状，
对曰：‘自元昊称臣，秦中不复戒严，今宜先自治’。帝善
之，命训京东将兵一年，入阅于内殿，帝叹曰：‘坐作有
度，其可用也。尔无忘世仇，勉思忠孝，期以尽敌’。”舜卿
泣谢，即日加通事舍人。环庆有警，诏帅长安兵赴之，
乃单骑驰往庆州，至则难已解。知原州，改秦凤钤辖。
袭击西市城，先登有功，迁皇城副使。久之，知代州，加
客省副使。辽边谋盗西关锁，舜卿密易旧钥而大之。
数日，卤以锁来归，舜卿曰：“吾未尝亡锁也。”引视纳之，
不能受，遂惭去，诛谍者。转西上阁门使、知雄州。始视
事，或告契丹兵马大集，请甲以俟，舜卿不为动，乃妄
也。契丹系州民狱，索之不听。会有使者至，因捕取其
一以相当，必得释乃遣。在雄六年，恩信周浃。元祐初，
进龙神卫四厢都指挥使、高州刺史、知熙州。夏人聚
兵天都，连西羌鬼章青宜结先城洮州，将大举入寇，
舜卿欲乘其未集击之，会诸将议方略，使姚兕部洮
西岭、武胜兵合河州熟羌以诣珠城，遣人间道焚河
桥以绝西援。种谊部洮东，由哥龙谿宵济拜金川、黎
眀至临洮城下，一鼓克之，俘鬼章并首领九人，斩馘数千计。迁马军都虞候，再迁徐州观察使、步军副都
指挥使、知渭州，召还宿卫，未上道卒。赠奉国军节度
使，谥曰“毅敏。”舜卿知书，晓吏事，谨文法，善料敌，著名
北州。